**Govor predsednika vlade dr. Roberta Goloba na obeležitvi ob 80. obletnici osvoboditve Auschwitza**

Kranj, 22. januar 2025 Velja govorjena beseda!

Spoštovani vsi,

počaščen sem, da sem danes lahko danes v vaši družbi. Še posebej sem hvaležen, da lahko stisnem roko gospodu Janezu Žmavcu, gospodu Vladimirju Gunu, gospodu Janezu Aliču, gospe Aleksandri Hribar, gospe Vesni Dobre, gospodu Matjažu Špatu in gospodu Marijanu Križmanu ter vsem, ki v odborih in društvih ohranjate njihove zgodbe ter zgodbe drugih internirancev in taboriščnikov, da se spomin ohrani in da se teh grozot, ki ste jih nekateri morali tudi sami doživeti, nikoli ne pozabi.

Drage dijakinje, dragi dijaki. Vem, da je te zgodbe včasih težko slišati. Da je o nekaterih stvareh težko razmišljati. To, da ste se teme lotili s pogumom in sočutjem, vam je v čast. Tako kot vaši profesorji, smo vsi mi ponosni na vas. In se zavedamo, da se lahko od vas marsičesa naučimo.

V življenju in na svetu ni hujšega kot to, da so otroci ločeni od svojih staršev. Kot oče si ne morem predstavljati večje bolečine. Trpljenje otrok po delovnih, prevzgojnih, koncentracijskih taboriščih po vsej Evropi je eno najtemnejših poglavij zgodovine. In čeprav od osvoboditve taborišč mineva 80 let, nam pogledi teh deklic in dečkov še danes segajo v srce in nam trkajo na vest. Predvsem pa se zrcalijo v pogledih ranjenih, ukradenih in razseljenih otrok v Ukrajini, Gazi in na drugih vojnih žariščih po vsem svetu.

Nenehno moramo imeti v mislih tisti dve besedi – »Nikoli več!« Z ogromnimi napori je bil dosežen dogovor o premirju v vojni med Izraelom in Hamasom in izpustitvi talcev. Z ganjenostjo sem v nedeljo po medijih spremljal združitev treh mladih Izraelk, ki jih je Hamas ugrabil oktobra 2023, s svojim najdražjimi. Prav tako sem z ganjenostjo spremljal veselje Palestincev v Gazi, da se lahko vrnejo na svoja, čeprav porušena ognjišča. Izjemno si želim, da se bosta obe strani držali dogovora in da bomo lahko dosegli mir in stabilnost na Bližnjem vzhodu, da bodo ljudje v regiji živeli normalno, dostojno življenje.

Na poti h grozotam smo takrat, ko se odločimo, da nekdo ni človek. Da nekdo, samo zato, ker drugače govori kot mi, ker ima drugačna prepričanja, ker ima drugačne navade, ni vreden biti na tem svetu. Vsakič, ko smo v zgodovini dopustili, da za resnične obveljajo zablode o tem, da je en narod boljši od vseh drugih, da je samo ena kultura prava – vsakič so se začele dogajati strašne stvari. Vsakič se je končalo z nasiljem, opustošenjem in trpljenjem otrok.

Tudi danes ne dela za mir in ne dela za prihodnost tisti, ki razpihuje sovraštvo. Ki nas prepričuje, da se moramo ljudi, samo zato, ker so drugačni od nas, bati. Ki si nabira moč tako, da zmerja, ponižuje in izključuje druge.

Dragi dijakinje in dijaki,

digitalni svet poznate in razumete mnogo globlje kot jaz. Uporabljate ga kot čudovito orodje za spoznavanje sveta, za vzpostavljanje in ohranjanje stikov, za razumevanje sodobnega trenutka. Dobro veste, kako nekateri zlorabljajo digitalne platforme za širjenje manipulacij in laži. Prepričan sem, da ne verjamete, da je zemlja ploščata. In kot sem rekel na začetku – vem, da se lahko veliko naučimo od vas.

Resnično vam želim, da bi odraščali v družbi, kjer bi lahko sprejemali. Najprej sebe – v vsej svoji polnosti in edinstvenosti. Da bi lahko razvili in živeli svojo identiteto svobodno. Se oblačili, kot si želite, poslušali glasbo, ki vam je všeč. Da bi lahko varno potovali po digitalnih svetovih in po planetu. Želim vam poguma, da bi tako prihodnost zase pomagali graditi. Naši današnji častni gostje naj bodo vam in vsem nam navdih. Kajti ne glede na to, da je v zgodbah o njihovem otroštvu veliko žalosti, je njihova življenjska usoda predvsem pripoved o upornosti, moči in pogumu. O ljubezni do življenja. Na koncu je ta ljubezen edino kar šteje.

Ob koncu: brali smo knjigo Deček z dvema imenoma in tu pa tam slišali kakšen drobec pripovedi. Sam se spominjam večerov v družini, ko smo poslušali dedka, ki je bil v naslovu in zgodbo o njem, ko smo poslušali internirance iz vasi Kose, ki so se vrnili, kakšna je bila njihova pot in kdo vse se ni vrnil s te poti. To zgodbo smo danes dokončno sprejeli in umestili v naš zgodovinski spomin in ji postavili tudi primerna obeležja. Zato vsem vam, ki ste se za to borili, moj poklon in zaveza, da so vrata, tako moja kot vrata vlade, za vse civilno družbene organizacije, ki si prizadevajo za mir, sožitje in spoštovanje med narodi, vedno na stežaj odprta. Hvala vodstvu gimnazije Kranj in profesorskemu zboru za organizacijo tega izjemnega dogodka in vsem vam, spoštovane in spoštovani, hvala za pozornost.